Hej  


Følger en tinglyst samejeroverenskomst automatisk ejendommen, således at den gælder for nye ejere, eller skal der tinglyses en ny ved ejerskifte?   


Hvordan foregår det i praksis, når der er tinglyst et pant til gensidig sikkerhed, såfremt den ene part ikke betaler sin andel af fællesudgifter. Og i disse tider, hvad sker der, hvis en andel går på tvang?  


På forhånd tak. 


Sannie O.


Samejeroverenskomst ved ideel anpart
Kære Sannie O.  


En samejeoverenskomst er kun gældende imellem de parter, som har aftalt den. Hvis en samejeoverenskomst tinglyses på en ejendom, er det typisk for at gøre 3. mand opmærksom på denne aftale - fx en långiver eller køber.


Når ejendommen sælges, vil noteringen i tingbogen typisk blive slettet, med mindre den nye ejer indtræder i overenskomsten. Dette vil typisk være tilfældet, hvis der overdrages en ideel andel af en ejendom i fx et kollektiv eller en storvilla, som bebos af flere husstande, uden at ejendommen er matrikulært opdelt.

